[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 13.3.2009

COM(2009) 116 τελικό

ΑΝΑΚΟΙΝΩΣΗ ΑΠΟ ΤΗΝ ΕΠΙΤΡΟΠΗ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΟ ΣΥΜΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ

Μια στρατηγική για την Ε&Α και την καινοτομία στις ΤΠΕ στην Ευρώπη: Ανεβάζοντας τον πήχυ {SEC(2009) 289}

Η παρούσα ανακοίνωση προτείνει μια στρατηγική που έχει σκοπό να καθιερώσει τη βιομηχανική και τεχνολογική ηγεσία της Ευρώπης στις τεχνολογίες των πληροφοριών και των επικοινωνιών (ΤΠΕ), να καταστήσει την Ευρώπη ελκυστικότερη για τις επενδύσεις και τις δεξιότητες στον τομέα των ΤΠΕ, και να εξασφαλίσει ότι η οικονομία και η κοινωνία της ωφελούνται πλήρως από τις εξελίξεις των ΤΠΕ.

Στηριζόμενη στα προτερήματα της Ευρώπης, η στρατηγική επιδιώκει να συμβάλει στην ενίσχυση των προσπαθειών έρευνας, ανάπτυξης και καινοτομίας στις ΤΠΕ (Ε&Α&Κ) και στη μεγιστοποίηση του αντικτύπου τους στο σημερινό οικονομικό πλαίσιο. Αποτελεί μέρος των προετοιμασιών ενός ευρωπαϊκού σχεδίου υπέρ της καινοτομίας και της έρευνας στο οποίο θα περικλείονται οι βασικές τεχνολογίες του μέλλοντος, μεταξύ δε αυτών οι ΤΠΕ, σύμφωνα με την έκκληση του Ευρωπαϊκού Συμβουλίου[1].

ΤΠΕ που υποστηρίζουν τη δημιουργία αξίας και την κοινωνικοοικονομική ανάπτυξη

Οι ΤΠΕ παρέχουν τις αναγκαίες υποδομές και εργαλεία για τη δημιουργία, τη διανομή και τη διάχυση γνώσης. Αυξάνουν την ικανότητα καινοτομίας όλων των τομέων δραστηριότητας και συνεισφέρουν σε ποσοστό άνω του 40% στη συνολική αύξηση της παραγωγικότητας[2].

Η παγκόσμια αγορά ΤΠΕ έχει φθάσει σε 2.000 δισεκατ. ευρώ και αυξάνεται αυτήν την περίοδο κατά 4% ετησίως. Η Ευρώπη αντιπροσωπεύει μεν το 34% αυτού του ποσού, αλλά η προστιθέμενη αξία του ευρωπαϊκού κλάδου των ΤΠΕ ανέρχεται σε μόλις 23% του συνόλου[3]. Ο συγκεκριμένος κλάδος αντιπροσωπεύει ποσοστό 4,5% του ευρωπαϊκού ΑΕΠ και ακόμη μεγαλύτερο εάν συνεκτιμηθεί και η προστιθέμενη αξία των ΤΠΕ σε άλλους κλάδους.

Οι ΤΠΕ είναι επίσης ουσιαστικές για την αντιμετώπιση των κοινωνικών προκλήσεων στις οποίες καλείται να ανταποκριθεί η Ευρώπη. Δίνουν μοναδικές απαντήσεις π.χ. στις αυξανόμενες ανάγκες βιώσιμης υγειονομικής περίθαλψης και ευγηρίας, ενίσχυσης της ασφάλειας και της προστασίας της ιδιωτικής ζωής, μετάβασης σε μια οικονομία χαμηλότερης κατανάλωσης άνθρακα και ευφυών συστημάτων μεταφορών.

Η σημασία των ΤΠΕ απεικονίζεται στους προϋπολογισμούς Ε&Α παγκοσμίως, όπου οι ΤΠΕ αντιπροσωπεύουν κατά κανόνα περισσότερο από 30% του συνόλου[4]. Αυτό επίσης δείχνει ότι είμαστε ακόμα στα αρχικά στάδια της επανάστασης των ΤΠΕ.

Σήμερα, για να ανταγωνιστεί σε μια παγκόσμια κλίμακα, η Ευρώπη πρέπει συνεχώς να ενισχύει μια στερεά βάση γνώσεων στις ΤΠΕ, να διαμορφώνει τις εξελίξεις ΤΠΕ και να αξιοποιεί κατά τον καλύτερο δυνατό τρόπο τις καινοτομίες στις ΤΠΕ στο πιο αρχικό στάδιο.

Η ανάγκη στρατηγικής

Αναγκαιότητα εξόδου από την οικονομική ύφεση

Οι ΤΠΕ παρέχουν εργαλεία ζωτικής σημασίας για την έξοδο από την τρέχουσα οικονομική επιβράδυνση[5], την οικοδόμηση εύρωστων οικονομιών, τη βελτίωση της αποτελεσματικότητας που απαιτείται στο δημόσιο τομέα μας και τον περιορισμό των αυξανόμενων δαπανών που συνδέονται π.χ. με τη γήρανση του πληθυσμού, την ενέργεια και το περιβάλλον.

Η τρέχουσα οικονομική κρίση κινδυνεύει να υπονομεύσει την πρόσφατη βελτίωση των ιδιωτικών επενδύσεων στην Ε&Α ΤΠΕ. Για τον λόγο αυτό, καθίσταται ακόμη πιο επιτακτική η ανάγκη δημόσιων πολιτικών ικανών να δημιουργήσουν τις κατάλληλες συνθήκες για τη διατήρηση, ή ακόμα και για την αύξηση, της υποστήριξης που παρέχεται στην Ε&Α.

Ορισμένες καινοτομίες στον τομέα των ΤΠΕ είναι σήμερα ώριμες για ευρύτερη εφαρμογή και διάδοση στις σύγχρονες υποδομές. Παραδείγματος χάριν, τα ευρυζωνικά δίκτυα αυξάνουν τη ζήτηση για νέα προϊόντα και υπηρεσίες· οι πανευρωπαϊκές διαλειτουργικές ψηφιακές υπηρεσίες όπως η ηλεκτρονική υπογραφή, η ηλεκτρονική ταυτοποίηση και οι ηλεκτρονικές δημόσιες συμβάσεις είναι σημαντικές για την ορθή λειτουργία της ενιαίας αγοράς· τα ευφυή συστήματα μεταφορών συμβάλλουν στην καθιέρωση καθαρότερων, αποδοτικότερων και ασφαλέστερων μεταφορών.

Νέες ευκαιρίες κατάκτησης πρωτοπορίας

Οι οικονομίες που καθορίζουν την κατεύθυνση και τον ρυθμό εξέλιξης των ΤΠΕ θα είναι επίσης εκείνες που θα ωφεληθούν περισσότερο από την εξέλιξη αυτή.

Η Ευρώπη έχει την ευκαιρία να κατακτήσει την πρωτοπορία όσον αφορά την ανάπτυξη, τον έλεγχο και τη διαμόρφωση του "μελλοντικού Διαδικτύου" που θα αντικαταστήσει βαθμιαία τον σημερινό Παγκόσμιο Ιστό και τα σημερινά σταθερά και κινητά δίκτυα και υποδομές υπηρεσιών[6]. Η διασύνδεση τρισεκατομμυρίων συσκευών με ταχύτητες υπερβαίνουσες τις εκατοντάδες MBIT/s θα αλλάξει τον τρόπο με τον οποίο επικοινωνούμε και έχουμε πρόσβαση στη γνώση και θα μεταβάλει ριζικά τα συστήματα παραγωγής και διανομής καθώς και τις υπηρεσίες που παρέχουν ο ιδιωτικός και ο δημόσιος τομέας.

Θα παρατηρηθεί αύξηση της συμμετοχής των χρηστών στα κοινοτικά δίκτυα, των διομότιμων συστημάτων και των μορφών παραγόμενου από τους χρήστες ψηφιακού περιεχομένου. Οι χρήστες θα πρέπει να είναι σε θέση όχι μόνο να εξαγάγουν πληροφορίες αλλά και να τις χειρίζονται αποτελεσματικά και να αποκομίζουν κατάλληλα διδάγματα.

Η Ευρώπη θα πρέπει επίσης να κατακτήσει την πρωτοπορία στα δομοστοιχεία και συστήματα ΤΠΕ της επόμενης γενιάς, αξιοποιώντας τις νέες δυνατότητες που προσφέρουν η νανοηλεκτρονική, η φωτονική και η οργανική (ή αλλιώς "πλαστική") ηλεκτρονική, καθώς επίσης και στα ευφυή συστήματα που προορίζονται για αγορές όπως τα αυτοκίνητα και η υγεία. Παράλληλα, έχει κρίσιμη σημασία να έχει την πρωτοπορία στη δημιουργία ριζικά καινοτόμων τεχνολογικών παραδειγμάτων και στη νέα πολυεπιστημονική Ε&Α στα όρια μεταξύ ΤΠΕ και άλλων τομέων.

Η Ευρώπη θα πρέπει επίσης να έχει το προβάδισμα στην εξέλιξη των ΤΠΕ την οποία καθιστούν αναγκαία οι κοινωνικές προκλήσεις που αντιμετωπίζει. Παραδείγματος χάριν, πρέπει να είναι ο πρόδρομος στην ανάπτυξη βασιζόμενων σε ΤΠΕ συστημάτων εξατομικευμένης υγειονομικής μέριμνας και περίθαλψης, ικανών να βελτιώσουν ουσιαστικά τη διάγνωση και τη θεραπεία ασθενειών[7] και να αυξήσουν την ανεξαρτησία των ηλικιωμένων. Η Ευρώπη θα πρέπει επίσης να καθοδηγήσει την ανάπτυξη εργαλείων παρακολούθησης και ελέγχου, βασιζόμενων σε ΤΠΕ και ικανών να βελτιστοποιήσουν την ενεργειακή αποδοτικότητα, την ασφάλεια και την προστασία στα κτίρια και τις μεταφορές[8].

Η Ευρώπη έχει αναγνωρισμένο προβάδισμα σε πεδία ΤΠΕ όπως ο εξοπλισμός και οι υπηρεσίες τηλεπικοινωνιών, το επιχειρηματικό λογισμικό, η ρομποτική, οι τεχνολογίες ασφάλειας και η φωτονική. Έχει επίσης το παγκόσμιο προβάδισμα σε αγορές εφαρμογών ΤΠΕ όπως η τηλεϊατρική και ο ιατρικός εξοπλισμός, η ηλεκτρονική αυτοκινήτων και η αεροδιαστημική ηλεκτρονική, καθώς και στις ενσωματωμένες ΤΠΕ που υποστηρίζουν την καινοτομία σε όλα τα προϊόντα και τις υπηρεσίες. Το προβάδισμα σε όλα αυτά τα πεδία της παρέχει της δυνατότητα να διαμορφώσει και να καθορίσει την εξέλιξη των ΤΠΕ και να επωφεληθεί από τις μελλοντικές ευκαιρίες.

Για να το πετύχει αυτό, η Ευρώπη θα πρέπει να προωθήσει νέα, πιο ευέλικτα και ανοικτά πρότυπα καινοτομίας στα οποία οι κύριοι χρήστες και κοινότητες καινοτομίας θα διαδραματίζουν σημαντικό ρόλο σε μια Ε&Α που θα βασίζεται στην εμπειρία.

Ανεπάρκεια επενδύσεων για την Ε&Α&Κ στον τομέα των ΤΠΕ

Στην ΕΕ η Ε&Α ΤΠΕ αντιπροσωπεύει το ένα τέταρτο των δαπανών Ε&Α του ιδιωτικού τομέα, το ένα τρίτο των θέσεων εργασίας Ε&Α και το ένα πέμπτο των διπλωμάτων ευρεσιτεχνίας[9]. Παρόλα αυτά, όμως, οι δαπάνες Ε&Α του ιδιωτικού τομέα των ΤΠΕ στην Ευρώπη αντιπροσωπεύουν λιγότερο από το ήμισυ των σχετικών δαπανών του αντίστοιχου αμερικανικού, το οποίο αντιπροσωπεύει το ήμισυ της συνολικής διαφοράς των ιδιωτικών δαπανών Ε&Α.

Επιπλέον, στην ΕΕ παρατηρείται αυξανόμενο έλλειμμα κατάλληλων δεξιοτήτων Ε&Α στον τομέα των ΤΠΕ, το οποίο έχει ως συνέπεια τη μη πλήρωση πολλών εκατοντάδων χιλιάδων κενών θέσεων[10].

Η Ευρώπη διαθέτει σχετικά ελάχιστους διεθνώς αναγνωρισμένους πόλους αριστείας στον τομέα των ΤΠΕ Αυτό έχει επιπτώσεις στην ελκυστικότητα της Ευρώπης στους μαθητές, τους σπουδαστές και τους ερευνητές καθώς επίσης και στις ιδιωτικές επενδύσεις. Η Καλιφόρνια και μόνο προσελκύει δύο φορές περισσότερα κεφάλαια επιχειρηματικού κινδύνου απ' ό,τι το σύνολο της Ευρώπης[11].

Οι προεμπορικές δημόσιες προμήθειες ΤΠΕ για τον εκσυγχρονισμό των δημόσιων υπηρεσιών είναι ιδιαίτερα χαμηλές στην Ευρώπη. Αντιπροσωπεύουν λιγότερο από 1 δισεκατ. ευρώ στην ΕΕ έναντι άνω των 10 δισεκατ. ευρώ στις ΗΠΑ[12]. Αυτό έχει επιπτώσεις όχι μόνο στην ποιότητα και την αποτελεσματικότητα των δημόσιων υπηρεσιών μας· αντιπροσωπεύει επίσης χαμένες ευκαιρίες κατάκτησης νέων αγορών για τους ευρωπαίους προμηθευτές μέσω του ανταγωνιστικού πλεονεκτήματος της πρώτης επιχειρηματικής παρουσίας.

Εμπόδια στην επιχειρηματική ανάπτυξη των ΤΠΕ

Τα ποσοστά εισόδου, επιβίωσης και εξόδου επιχειρήσεων από τις αγορές σε ολόκληρη την ΕΕ είναι συγκρίσιμα με τα αντίστοιχα ποσοστά των ανταγωνιστών της. Σε άλλα μέρη του κόσμου, εντούτοις, οι νέες ευημερούσες επιχειρήσεις επεκτείνονται γρηγορότερα, οι νεοεισερχόμενοι επιδεικνύουν λιγότερο ομοιογενή επίπεδα παραγωγικότητας και οι παραγωγικότερες εταιρίες έχουν ισχυρότερη τάση να αυξήσουν τα μερίδιά τους στην αγορά[13].

Αυτό υποδηλώνει ότι, στην ΕΕ, περισσότερα προβλήματα θέτουν τα εμπόδια στη μεγέθυνση των επιχειρήσεων παρά τα εμπόδια στην εκκίνησή τους. Οι λόγοι της μη μεγέθυνσης των ευρωπαϊκών ΜΜΕ είναι πολλαπλοί: π.χ. απουσία καλών συνθηκών πρόσβασης των ευρωπαϊκών ΜΜΕ στις αγορές, την καινοτομία και τη χρηματοδότηση, υπερβολικές διοικητικές επιβαρύνσεις, κτλ.

Η καινοτομία ΤΠΕ αντιμέτωπη με κατακερματισμένες αγορές

Ο κατακερματισμός της ευρωπαϊκής αγοράς καινοτόμων προϊόντων και υπηρεσιών ΤΠΕ αποτελεί μία από τις κύριες αιτίες του χαμηλού επιπέδου επενδύσεων και της αργής ανάπτυξης των ΜΜΕ υψηλού αναπτυξιακού δυναμικού.

Οι συνθήκες πλαισίωσης των καθεστώτων κανονιστικής ρύθμισης, τυποποίησης και προστασίας των δικαιωμάτων διανοητικής ιδιοκτησίας (ΔΔΙ) πρέπει να προσαρμοστούν στις νέες πραγματικότητες. Παρά την ελευθέρωση του ευρωπαϊκού τομέα των τηλεπικοινωνιών, δεν έχει ακόμη επιτευχθεί μια πραγματικά εσωτερική αγορά τηλεπικοινωνιών. Οι δομές και οι διαδικασίες τυποποίησης πρέπει να γίνουν πιο ευέλικτες και αντιδραστικές και να κάνουν σαφέστερη διάκριση μεταξύ των αποστολών που απαιτούν δημόσια παρέμβαση και εκείνων που χρειάζεται να καθορίζονται από τη δυναμική της αγοράς. Χρειάζεται επίσης να βελτιωθεί το σύστημα των ΔΔΙ με τη δημιουργία ενός κοινοτικού διπλώματος ευρεσιτεχνίας που θα επιτρέπει στις καινοτόμες επιχειρήσεις ΤΠΕ να προστατεύουν τις εφευρέσεις τους στην ενιαία αγορά[14].

Στην Ευρώπη ο κατακερματισμός της ζήτησης καινοτομιών βασιζόμενων στις ΤΠΕ και ο αργότερος ρυθμός υιοθέτησής τους από τον δημόσιο τομέα αποτελούν επίσης σοβαρές αδυναμίες. Συνήθως υπάρχει ελάχιστη συνεργασία μεταξύ των δημόσιων αρχών που προμηθεύονται καινοτόμες βασιζόμενες σε ΤΠΕ λύσεις (π.χ. για την υγεία, τις μεταφορές, την ενέργεια) και εκείνων που είναι υπεύθυνες για την Ε&Α/την καινοτομία Αυτό υποδηλώνει ανεπαρκή συνειδητοποίηση των νέων αναγκών δημόσιας υπηρεσίας, αφενός, και άγνοια των τεχνολογικών καινοτομιών, αφετέρου, καθώς επίσης και ανεπαρκή σύνδεση μεταξύ των προγραμμάτων για την Ε&Α/καινοτομία και των προγραμμάτων δημόσιων προμηθειών.

Κατακερματισμός των προσπαθειών Ε&Α και καινοτομίας στις ΤΠΕ

Παρά τις πρόσφατες πρωτοποριακές προσπάθειες, όπως οι κοινές τεχνολογικές πρωτοβουλίες (ΚΤΠ)[15] και τα κοινά ερευνητικά προγράμματα βάσει του έβδομου προγράμματος-πλαισίου Ε&Α (ΠΠ7) της ΕΕ, το ευρωπαϊκό τοπίο έρευνας και ανάπτυξης των ΤΠΕ παραμένει κατακερματισμένο[16].

Διαπιστώνεται ελάχιστη διασύνδεση μεταξύ των πολιτικών "του τριγώνου της γνώσης" (καινοτομία, Ε&Α, εκπαίδευση), οι οποίες συχνά χαράσσονται μεμονωμένα και αποσπασματικά από διαφορετικά υπουργεία ή σε διαφορετικά επίπεδα.

Οι συνέπειες είναι: αλληλοεπικάλυψη των προσπαθειών, έλλειψη κρίσιμης μάζας, δυσκολίες από κοινού αντιμετώπισης κοινών προκλήσεων και, τέλος, ανεπαρκής αποδοτικότητα των επενδύσεων στην Ε&Α.

Πολύπλοκοι μηχανισμοί χρηματοδότησης

Η ΕΕ, τα κράτη μέλη (ΚΜ) και οι διακυβερνητικοί οργανισμοί έχουν θέσει σε ισχύ συμπληρωματικές πολιτικές και μέτρα προς υποστήριξη της Ε&Α&Κ στην Ευρώπη. Για να διευκρινίσει τους όρους και το πλαίσιο χρησιμοποίησης των κοινοτικών κονδυλίων, η Ευρωπαϊκή Επιτροπή έχει δημοσιεύσει πρακτικό οδηγό σχετικά με τις δυνατότητες χρηματοδότησης της έρευνας και της καινοτομίας από την ΕΕ. Εντούτοις, οι δυνητικοί δικαιούχοι συχνά βρίσκονται σε σύγχυση και δυσκολεύονται να διακρίνουν ποια πηγή χρηματοδότησης είναι η πιο ενδεδειγμένη για μια δεδομένη δραστηριότητα.

Παρά το γεγονός ότι η έκθεση 2008 της ομάδας εμπειρογνωμόνων Aho (έκθεση εκ των υστέρων αξιολόγησης της ευρωπαϊκής Ε&Α ΤΠΕ) κατέληξε στο συμπέρασμα ότι οι σχετικές επενδύσεις αποτέλεσαν αντικείμενο ορθής διαχείρισης και πέτυχαν όντως τους στόχους τους, και ακόμη και με τις βελτιώσεις που εισήγαγε το ΠΠ7, η ομάδα συνέστησε την απλοποίηση και τη βελτίωση της ευελιξίας των μηχανισμών χρηματοδότησης με την ανάπτυξη μιας προσέγγισης επίδειξης μεγαλύτερης εμπιστοσύνης προς τους συμμετέχοντες.

Μια στρατηγική για την κατάκτηση πρωτοκαθεδρίας

Για να ενισχύσει τις δυνάμεις της και να επωφεληθεί των νέων ευκαιριών στις ΤΠΕ, η Ευρώπη πρέπει να καθορίσει πιο φιλόδοξους στόχους. Μια αποδοτικότερη και συστημική στρατηγική Ε&Α&Κ στις ΤΠΕ θα πρέπει να καλύπτει τόσο την προσφορά όσο και τη ζήτηση, να διατέμνει τον κύκλο της καινοτομίας και το «τρίγωνο της γνώσης» ευνοώντας την αύξηση των αλληλεπιδράσεων μεταξύ χρηστών και παραγωγών και να συμβάλει στην καλύτερη διασύνδεση των περιφερειακών, εθνικών και κοινοτικών πολιτικών –σύμφωνα με τη διευρυμένη στρατηγική καινοτομίας της ΕΕ και στο πλαίσιο του Ευρωπαϊκού Χώρου Έρευνας

Για τον σκοπό αυτό απαιτείται κινητοποίηση των πόρων και των ενδιαφερόμενων μερών γύρω από τρεις αλληλένδετους άξονες δράσης:

1. αύξηση των δημόσιων και των ιδιωτικών επενδύσεων στην Ε&Α&Κ ΤΠΕ στην Ευρώπη και βελτίωση της αποδοτικότητάς τους·

2. εστίαση των προσπαθειών Ε&Α&Κ ΤΠΕ σε καίρια πεδία προτεραιότητας και μείωση της διασποράς τους·

3. διευκόλυνση της εμφάνισης νέων δημόσιων και ιδιωτικών αγορών καινοτόμων λύσεων ΤΠΕ.

Αύξηση των επενδύσεων και βελτίωση της αποδοτικότητάς τους

Η Ευρώπη πρέπει να αυξήσει τις επενδύσεις της κατά τρόπο ώστε να επιτύχει διπλασιασμό της αξίας των επενδύσεων Ε&Α ΤΠΕ σε μια δεκαετία.

1. Είναι σημαντικό να εξασφαλιστεί ότι οι δημόσιες πολιτικές δημιουργούν κατάλληλες συνθήκες για τη διατήρηση της υποστήριξης της Ε&Α.

Οι ετήσιες αναλήψεις υποχρεώσεων για συνεργατική Ε&Α ΤΠΕ επιπέδου ΕΕ βάσει του ΠΠ7 θα αυξηθούν από €1,1 δισεκατ. ευρώ το 2010 σε 1,7 δισεκατ. ευρώ το 2013 .

Τα κράτη μέλη καλούνται να επιτύχουν αντίστοιχη αύξηση προϋπολογισμού στα εθνικά τους προγράμματα, αναπροσανατολίζοντας ένα μέρος των υφιστάμενων δημόσιων πόρων και προσδιορίζοντας νέα μέσα διασφάλισης δημόσιων και ιδιωτικών κεφαλαίων, και παράλληλα, αποφεύγοντας τα φαινόμενα υποκατάστασης και εξασφαλίζοντας ότι οι ιδιωτικοί επενδυτές εξακολουθούν να ανταγωνίζονται για τις καλύτερες ιδέες. Λαμβανομένων υπόψη των υφιστάμενων δημοσιονομικών περιορισμών, τα κράτη μέλη ενθαρρύνονται επίσης για να διερευνήσουν νέους μηχανισμούς βελτίωσης της αποδοτικότητας των δημόσιων δαπανών στην Ε&Α ΤΠΕ.

Η Ευρωπαϊκή Επιτροπή θα εξακολουθήσει να παρακολουθεί και να συγκρίνει τις επενδύσεις στην Ε&Α ΤΠΕ στην ΕΕ 9.

2. Η αυξανόμενη προσφυγή σε δημόσιες συμβάσεις για Ε&Α&Κ ΤΠΕ θα συμβάλει στη βελτίωση της ποιότητας των δημόσιων υπηρεσιών μας και θα δημιουργήσει ανταγωνιστικά πλεονεκτήματα πρώτης επιχειρηματικής παρουσίας.

Τα κράτη μέλη καλούνται να κάνουν πιο στρατηγική και εκτεταμένη χρήση των δημόσιων συμβάσεων στον τομέα της Ε&Α&Κ ΤΠΕ και να διερευνήσουν τη χρήση των προεμπορικών δημόσιων συμβάσεων .

Η Ευρωπαϊκή Επιτροπή θα υποστηρίξει δράσεις προώθησης της ανταλλαγής εμπειριών και θα εξετάσει τρόπους παροχής κινήτρων για την εφαρμογή κοινών διαδικασιών ανάθεσης προεμπορικών δημόσιων συμβάσεων.

3. Η αύξηση των δημόσιων δαπανών στην Ε&Α ΤΠΕ είναι μεν αναγκαία, αλλά δεν αρκεί να προσελκύσει ιδιωτικές επενδύσεις. Τα προγράμματα που έχουν αναληφθεί στα πλαίσια των ΚΤΠ του ΠΠ7 έχουν καταδείξει ότι ο ιδιωτικός τομέας προσελκύεται από συµπράξεις δηµοσίου και ιδιωτικού τοµέα (ΣΔΙ) που επιταχύνουν την καινοτομία, χάρη σε κοινές στρατηγικές τεχνολογικής ανάπτυξης, τη συνδιάθεση πόρων και την εφαρμογή πιο ευέλικτων διαδικασιών.

Η Ευρωπαϊκή Επιτροπή θα εξετάσει και άλλα πεδία στα οποία απαιτείται συνδυασμός στρατηγικών και πόρων, όπως το μελλοντικό Διαδίκτυο , για να διαπιστώσει με ποιους τρόπους οι ΣΔΙ θα μπορούσαν να προωθήσουν την καινοτομία και την ανταγωνιστικότητα. Θα διερευνήσει επίσης πιθανούς τρόπους επέκτασης των ΣΔΙ σε πεδία εφαρμογών και υπηρεσιών ΤΠΕ, ενδεχομένως υπαγόμενων σε άλλους θεματικούς τομείς του ΠΠ7, π.χ. μέσω συντονισμένων προσκλήσεων υποβολής προτάσεων.

4. Η πολιτική συνοχής προσφέρει μια άλλη σημαντική πηγή χρηματοδοτικής στήριξης της Ε&Α&Κ ΤΠΕ.

Τα κράτη μέλη και οι περιφέρειες ενθαρρύνονται να διατηρήσουν τις επενδύσεις τους σε αυτό τον τομέα, συμπεριλαμβανομένης της συγχρηματοδότησης της κατασκευής και του εξοπλισμού εγκαταστάσεων Ε&Α ΤΠΕ, καθώς και της στήριξης νέων προσεγγίσεων, όπως η Ε&Α, που βασίζεται στις ανάγκες των χρηστών ή στην εμπειρία.

5. Χρειάζεται να καταβληθούν ιδιαίτερες προσπάθειες ώστε να διευκολυνθεί ακόμη περισσότερο η πρόσβαση των επιχειρήσεων, ιδίως των ΜΜΕ και των μέσου μεγέθους επιχειρήσεων, σε κεφάλαια επιχειρηματικού κινδύνου, σε επιχειρηματικά κεφάλαια και σε δάνεια υπέρ της Ε&Α ΤΠΕ.

Η Ευρωπαϊκή Επιτροπή θα δημιουργήσει πλατφόρμες εντατικότερου διαλόγου μεταξύ επενδυτών και παραγωγών καινοτομίας στον τομέα των ΤΠΕ σε ολόκληρη την Ευρώπη. Θα εξακολουθήσει να καταβάλλει προσπάθειες για την παροχή εγγυήσεων για επενδύσεις σε ταχείας ανάπτυξης εταιρείες ΤΠΕ μέσω του Ευρωπαϊκού Ταμείου Επενδύσεων, του μηχανισμού χρηματοδοτικής διευκόλυνσης καταμερισμού του κινδύνου που δημιουργήθηκε βάσει του ΠΠ7 και άλλων μηχανισμών της ΕΤΕ . Θα υποστηρίξει επίσης δράσεις πληροφόρησης σχετικά με τις ευρωπαϊκές τεχνολογίες και τις σχετικές επιχειρηματικές ευκαιρίες.

Επιπλέον, η Ευρωπαϊκή Επιτροπή θα εξακολουθήσει να εφαρμόζει πολιτική ενθάρρυνσης της αύξησης της συμμετοχής των ΜΜΕ στον τομέα των ΤΠΕ, τόσο στο πλαίσιο όσο και εκτός του ΠΠ7.

Τα κράτη μέλη και οι περιφέρειες καλούνται να ενισχύσουν τις προσπάθειές τους σε αυτόν τον τομέα, ιδίως μέσω πιο εστιασμένων πολιτικών για τους συνεργατικούς σχηματισμούς και της υποστήριξης των καινοτόμων ΜΜΕ (μεταξύ άλλων, μέσω της βασιζόμενης στο άρθρο 169 της συνθήκης πρωτοβουλίας Eurostars), σύμφωνα με τους κανόνες που διατυπώνονται στις κατευθυντήριες γραμμές για τα κεφάλαια επιχειρηματικού κινδύνου, το πλαίσιο Ε&Α&Κ και τον πρόσφατο γενικό κανονισμό απαλλαγής κατά κατηγορία.

Οι εθνικές και περιφερειακές διαχειριστικές αρχές των κρατών μελών μπορούν να επιλέξουν να συμμετάσχουν στην πρωτοβουλία JEREMIE και να αξιοποιήσουν τους πόρους του ETΠA για να ενθαρρύνουν τη δημιουργία νέων επιχειρήσεων και την επέκταση ΜΜΕ.

Καθορισμός προτεραιοτήτων και μείωση του κατακερματισμού

Η Ευρώπη θα πρέπει να συντονίσει καλύτερα τις πολιτικές της και να εστιάσει και να εξειδικεύσει τους πόρους της με σκοπό ιδίως την ανάπτυξη πόλων παγκόσμιας αριστείας στον τομέα των ΤΠΕ στην Ευρώπη .

Για τον σκοπό αυτό χρειάζεται να ενισχυθεί η συνεργασία μεταξύ της Κοινότητας , των κρατών μελών, των περιφερειών, των επιχειρήσεων και των πανεπιστημίων, και η Κοινότητα να διαδραματίζει κυρίως ρόλο διευκόλυνσης των πολυμερών διεθνικών συνεργασιών.

1. Το πρώτο επίπεδο συντονισμού είναι η ανάπτυξη κοινών στρατηγικών και πολιτικών σε κλίμακα ΕΕ.

Τα κράτη μέλη καλούνται να ενισχύσουν το διάλογο που έχει καθιερωθεί στο πλαίσιο του φόρουμ των εθνικών διευθυντών έρευνας ΤΠΕ καθώς και τους δεσμούς με ομάδες όπως η συμβουλευτική ομάδα ΤΠΕ και τις ευρωπαϊκές τεχνολογικές πλατφόρμες (ΕΤΠ) που έχουν σχέση με τις ΤΠΕ.

Σε νευραλγικής σημασίας τομείς, όπως η νανοηλεκτρονική και οι βασισμένες στο διαδίκτυο υπηρεσίες, χρειάζεται να αναπτυχθεί επειγόντως ένα κοινό ευρωπαϊκό όραμα όχι μόνο για την Ε&Α αλλά προ πάντων για ολόκληρη την αλυσίδα της καινοτομίας και της ανάπτυξης δεξιοτήτων και για το ρόλο των δημόσιων πολιτικών στην προώθηση της ανταγωνιστικότητας.

Στηριζόμενη στο έργο που έχει επιτελεστεί στο πλαίσιο των ΕΤΠ, η Ευρωπαϊκή Επιτροπή θα ενισχύσει τις ομάδες ενδιαφερόμενων μερών , για να καταρτίσει χάρτες πορείας που θα καλύπτουν από την Ε&Α έως την εμπορική διάθεση, και να προτείνει προτεραιότητες δημόσιας πολιτικής για την ανάπτυξη νευραλγικών τομέων στην Ευρώπη.

2. Ένα βήμα περαιτέρω θα είναι η καθιέρωση της συνδιάθεσης πόρων στις περιπτώσεις που αυτή είναι αναγκαία για την αντιμετώπιση μιας πρόκλησης.

Στηριζόμενη στην εμπειρία που έχει αποκτηθεί από το EUREKA, τις ΚΤΠ και το κοινό πρόγραμμα έρευνας "Αυτόνομη διαβίωση υποβοηθούμενη από το περιβάλλον", η Ευρωπαϊκή Επιτροπή θα εξετάσει και άλλα πεδία στα οποία η ανάληψη κοινής δράσης θα μπορούσε να δημιουργήσει την αναγκαία κρίσιμη μάζα, είτε για την αντιμετώπιση συγκεκριμένων κοινωνικών προκλήσεων, όπως η αξιοποίηση των ΤΠΕ για τη βελτίωση της ενεργειακής απόδοσης, είτε για την επίτευξη πολύ συγκεκριμένων στόχων που αφορούν τις επιχειρήσεις.

3. Ένας άλλος τομέας όπου χρειάζεται να ενισχυθεί η πολυμερής συνεργασία μεταξύ των κρατών μελών και των περιφερειών τους είναι ο τομέας των υποδομών Ε&Α ΤΠΕ και των βασισμένων στη γνώση συστάδων καινοτομίας , στηριγμένος στην εμπειρία με το μεγάλης χωρητικότητας ηλεκτρονικό δίκτυο επικοινωνίας GΙANT και την υποδομή πλέγματος EGEE.

Τα κράτη μέλη και οι περιφέρειες καλούνται να ενισχύσουν τη συνεργασία τους στον προγραμματισμό, την εφαρμογή και τη διανομή των υποδομών για Ε&Α&Κ ΤΠΕ , ιδιαίτερα στους τομείς που απαιτούν τις μεγάλες επενδύσεις, π.χ. νανοηλεκτρονική, οργανική ηλεκτρονική και φωτονική·υψηλής απόδοσης υπολογιστικές εγκαταστάσεις·και πειραματικές εγκαταστάσεις για τα δίκτυα, το λογισμικό και τις υπηρεσίες. Αυτό είναι ουσιαστικό προκειμένου να συγκεντρώσει τις προσπάθειες, να ειδικευτεί και να παγιοποιήσει τις συστάδες καινοτομίας και γνώσης υψηλής-εσωτερικής διαμέτρου.

Η Ευρωπαϊκή Επιτροπή θα παράσχει την υποστήριξη για τις πλατφόρμες συνεργασίας μεταξύ των κρατών μελών σε αυτόν τον τομέα.

4. Τα νέα όργανα όπως οι Κοινότητες Γνώσης και Καινοτομίας ΤΠΕ (KICs) υπό την εποπτεία του Ευρωπαϊκού Ιδρύματος Καινοτομίας και Τεχνολογίας (ΕΙΤ) θα διαδραματίσουν βασικό ρόλο προκειμένου να φέρουν τις σχετικούς βιομηχανίες, τους επιχειρηματίες, τα ιδρύματα Ε&Α και τα πανεπιστήμια πιο κοντά από κοινού.

Οι πόλοι γνώσης διαδραματίζουν βασικό ρόλο στην κινητικότητα των ερευνητών μεταξύ της βιομηχανίας και του ακαδημαϊκού κόσμου, ο οποίος είναι ένας κύριος παράγοντας για να καταστήσει τις ερευνητικές σταδιοδρομίες ΤΠΕ ελκυστικότερες .

Η Ευρωπαϊκή Επιτροπή ενθαρρύνει το διοικητικό συμβούλιο του ΕΙΤ να λάβει πλήρως υπόψη τις ευκαιρίες και προκλήσεις των ΤΠΕ στον καθορισμό των τομέων προτεραιότητας για KICs.

5. Υπάρχει ένα αυξανόμενο έλλειμμα στην ΕΕ κατάλληλων δεξιοτήτων στην Ε&Α ΤΠΕ.

Η Ευρωπαϊκή Επιτροπή θα συνεχίσει την υποστήριξή της προς τις "νέες δεξιότητες για τις νέες θέσεις", "ψηφιακές ειδικότητες" και e-Skills πρωτοβουλίες [17], συμπεριλαμβανομένων των ενεργειών, ώστε να ενθαρρυνθούν οι νεαροί και οι γυναίκες για να επιλέξουν τις σταδιοδρομίες ΤΠΕ.

Διευ κόλυνση της ανάδυσης νέων αγορών καινοτομίας

Η ΕΕ πρέπει να είναι σε θέση να παράγει και να εμπορευματοποιεί το ισοδύναμο του μεριδίου της στην παγκόσμια αγορά ΤΠΕ . Αυτό απαιτεί τη δημιουργία των κατάλληλων προϋποθέσεων για την αύξηση των επιχειρήσεων ΤΠΕ, για εντατικότερες συνεργασίες και για το άνοιγμα νέων αγορών για καινοτομίες σε επίπεδο ΕΕ.

Εκτός από τα μέτρα γενικής πολιτικής που δημιουργούν περισσότερους ευνοϊκούς όρους για τις επιχειρησιακές εξελίξεις στην ΕΕ, ο δημόσιος τομέας ως προμηθευτής των λύσεων ΤΠΕ μπορεί να διαδραματίσει καθοριστικό ρόλο καθοδήγησης των καινοτομιών ΤΠΕ.

1. η πολιτική στον τομέα Ε&Α&Κ ΤΠΕ πρέπει να βοηθήσει την ανάπτυξη άλλων πολιτικών - για την υγεία, την ενέργεια, τη μεταφορά κ.λπ. - για να επιτρέψει στην Ευρώπη να καινοτομήσει γρηγορότερα στις κάθετες αγορές και να εκσυγχρονίσει τις υπηρεσίες της σε απάντηση στις κοινωνικές προκλήσεις.

Τα κράτη μέλη και οι περιφέρειες καλούνται να προωθήσουν την πιο στενή συνεργασία μεταξύ των χρηστών και των παραγωγών καινοτομιών ΤΠΕ στα διάφορα επίπεδα εξουσίας και υπηρεσιών. Αυτό η συνεργασία πρέπει να έχει ως αποτέλεσμα την εκπόνηση κοινών χρονοδιαγραμμάτων όσον αφορά τις ανάγκες των δημόσιων υπηρεσιών με την βοήθεια των ΤΠΕ .

Τα κράτη μέλη και οι περιφέρειες ενθαρρύνονται επίσης να εντείνουν τη συνεργασία τους για τον καθορισμό και την ικανοποίηση της δημόσιας απαίτησης για την καινοτομία ΤΠΕ . Αυτό πρέπει να επιτρέψει στους προμηθευτές να μοιραστούν τους κινδύνους και τις δαπάνες σχετικά με την καινοτομία και την Ε&Α, ώστε να εξασφαλιστεί η διαλειτουργικότητα και η συνοχή των λύσεων και να αξιοποιηθούν οι οικονομίες κλίμακας.

Επιπλέον, τα κράτη μέλη και οι περιφέρειες καλούνται να διευκολύνουν την ανάπτυξη των αγορών για την καινοτομία στις ΤΠΕ, προκειμένου να αυξηθούν οι επενδύσεις και η διάδοση των ΤΠΕ.

Σε αυτό το πλαίσιο, η πρωτοβουλία "περιφερειών για την οικονομική αλλαγή" [18]συμβάλλει σημαντικά στη διαπεριφερειακή συνεργασία.

Η Ευρωπαϊκή Επιτροπή θα υποστηρίξει την ανταλλαγή εμπειριών σε όλα τα επίπεδα.

2. Η εξασφάλιση της διαλειτουργικότητας και της εμφάνισης των προτύπων είναι απαραίτητη για τη διάδοση της καινοτομίας σε ευρεία κλίμακα εντός της ΕΕ.

Η Ευρωπαϊκή Επιτροπή θα συνεχίσει την προσπάθειά της για την αναθεώρηση της διαδικασίας τυποποίησης ΤΠΕ , μέσω της Λευκής Βίβλου που προβλέπεται για την άνοιξη του 2009. Θα καταρτιστεί ένας κατάλογος προτεραιοτήτων, προκειμένου να εξαλειφθούν τα εμπόδια στην ανάπτυξη των αγορών για τις καινοτομίες ΤΠΕ. Αυτός ο κατάλογος προτεραιοτήτων θα περιλάβει τις προτάσεις βελτίωσης της σχέσης μεταξύ των ερευνητών, των οργανώσεων τυποποίησης, των φόρουμ ΤΠΕ και των κοινοπραξιών ΤΠΕ.

Η Ευρωπαϊκή Επιτροπή θα επιταχύνει και θα ενισχύσει, μέσω του μέρους ΤΠΕ του προγράμματος-πλαισίου για την ανταγωνιστικότητα και την καινοτομία (cip), ένα σύνολο πανευρωπαϊκών πιλοτικών δράσεων με στόχο τη δοκιμή, την έγκριση και τη διάδοση των καινοτόμων λύσεων ΤΠΕ, ειδικότερα για τις υπηρεσίες του δημόσιου τομέα . Το Cip θα υποστηρίξει επίσης τις ΜΜΕ που χρησιμοποιούν πιλοτικά τις ιδιαίτερα καινοτόμες τεχνολογίες και υπηρεσίες, καθώς και την ανάπτυξη των ανοικτών καινοτομικών πλατφορμών που βασίζονται στις ανάγκες του χρήστη .

Η επιτυχία αυτών των πιλοτικών δράσεων θα εξαρτηθεί από τη συνεχή υποστήριξη και τη συμμετοχή των εθνικών, περιφερειακών και τοπικών αρχών των κρατών μελών , και πρέπει να συνοδευθούν από ανάλογες ενέργειες σε περιφερειακό και τοπικό επίπεδο.

Ευρωπαϊκής κλίμακας σχέδια από το στάδιο της Ε&Α έως το στάδιο της εφαρμογής

Για να επιταχύνει την επίτευξη των συγκεκριμένων κοινωνικών στόχων, η Ευρωπαϊκή Επιτροπή εξετάζει τους τρόπους υποστήριξης μιας σειράς σχεδίων ευρείας κλίμακας και μεγάλης διάρκειας που καλύπτουν ολόκληρο το φάσμα της καινοτομίας για να αναπτύξουν τις σύγχρονες πανευρωπαϊκές υποδομές υπηρεσιών.

Με βάση την εμπειρία από τις ΣΔΙ στο πλαίσιο των ΚΤΠ, των πιλοτικών δράσεων στο πλαίσιο των cip και από την πρωτοβουλία για τις πρωτοποριακές αγορές, κάθε πρόγραμμα θα απορροφήσει μια κρίσιμη μάζα των πόρων, συμπεριλαμβανομένων των επιχορηγήσεων για την Ε&Α, των προεμπορικών δημόσιων συμβάσεων και της υποστήριξης για την καινοτομία και την εφαρμογή. Τα παραδείγματα είναι:

(i) Καινοτόμες λύσεις ΤΠΕ για τη βιώσιμη υγειονομική περίθαλψη . Η αποτελεσματική διαχείριση των χρόνιων ασθενειών απαιτεί ακριβείς και αξιόπιστες συσκευές για τον έλεγχο της κατάστασης της υγείας και την εξατομικευμένη θεραπεία. Η Ε&Α απαιτείται επίσης για την αποδοτική πρόσβαση στην ιατρική γνώση, την ανάλυση των δεδομένων και την ανταλλαγή τους. Η δοκιμή και η έγκριση των νέων διαδικασιών υγειονομικής περίθαλψης είναι ουσιαστικές, όπως είναι η πιστοποίηση και η τυποποίηση.

(ii) Καινοτόμες λύσεις ΤΠΕ για την ενεργειακή αποδοτικότητα . Η δυναμική τιμολόγηση στο δίκτυο διανομής απαιτεί νέες ηλεκτρονικές πλατφόρμες εμπορικών διαπραγματεύσεων. Η διαχείριση της ποιότητας της ηλεκτρικής ενέργειας απαιτεί νέα αποκεντρωμένα συστήματα παρακολούθησης και ελέγχου και έξυπνα συστήματα μέτρησης.

(Iii) Μια ηλεκτρονική υποδομή διαχείρισης της ταυτότητας για την υποστήριξη των αξιόπιστων ηλεκτρονικών διοικητικών υπηρεσιών και του ηλεκτρονικού εμπορίου. Σήμερα, ο μεγάλος αριθμός λύσεων προκαλεί τεμαχισμό των αγορών, κλειστές λύσεις και παρεμποδίζει τον έλεγχο της διαφάνειας και των χρηστών. Τα τρέχοντα ΠΠ7 προγράμματα και τα πιλοτικά cip αποτελούν τα σημαντικά βήματα προόδου για τη δημιουργία ενός σχεδίου σε επίπεδο ΕΕ με στόχο την αποτελεσματική διαχείριση της ηλεκτρονικής ταυτότητας.

Θα εξεταστούν και άλλες λύσεις στο πλαίσιο των προετοιμασιών του ευρωπαϊκού σχεδίου για την καινοτομία και την έρευνα μέσω της δοκιμής και έγκρισης των περιπτώσεων που θα ωφελούνταν από τις ενορχηστρωμένες προσπάθειες.

Απλοποίηση και εξορθολογισμός

Θα πρέπει να γίνει σωστή διαχείριση των επενδύσεων και περικοπή των διοικητικών επιβαρύνσεων, ώστε να παρακινηθούν οι καινοτόμες επιχειρήσεις, ειδικότερα οι ΜΜΕ, να συμμετέχουν σε τοπικές, εθνικές ή κοινοτικές δράσεις και να καταστήσουν αποτελεσματικότερη την Ε&Α&Κ.

Η Ευρωπαϊκή Επιτροπή καλεί το Κοινοβούλιο και το Συμβούλιο να υποστηρίξουν μια νέα δράση για τη μείωση της γραφειοκρατίας και να επιτρέψουν μεγαλύτερη ευελιξία των διαδικασιών των προγραμμάτων. Οι δημόσιες αρχές σε όλα τα επίπεδα καλούνται να υποστηρίξουν την Ευρωπαϊκή Επιτροπή στην προσπάθειά της για την ανάπτυξη μιας πιο ριψοκίνδυνης προσέγγισης για την υποστήριξη της Ε&Α στην Ευρώπη.

Διεθνής συνεργασία

Η διεθνής συνεργασία που εξετάζει τις επιστημονικές και τεχνολογικές προκλήσεις πρέπει να ενισχύσει τη θέση της ευρωπαϊκής Ε&Α, της βιομηχανίας και των ευρωπαϊκών τεχνολογιών στην παγκόσμια σκηνή, σε τρόπο ώστε οι συνεργάτες να ανταλλάσσουν τις εμπειρίες τους και να αναπτύσσουν κοινούς οδικούς χάρτες, πρότυπα και διαλειτουργικές λύσεις. Οι διεθνείς απαντήσεις στις σφαιρικές κοινωνικοοικονομικές προκλήσεις ελπίζεται ότι θα προωθήσουν τους πολιτικούς στόχους της ΕΕ μέσω των επιλεγόμενων λύσεων.

Η Ευρωπαϊκή Επιτροπή θα επιδιώξει τις σφαιρικές συνεργασίες για να αντιμετωπίσει μερικές από τις μελλοντικές μεγάλες προκλήσεις της Ε&Α στον τομέα των ΤΠΕ, όπως είναι το μελλοντικό Διαδίκτυο, η πληροφορική και η κβαντική επικοινωνία ή οι βιολογικής έμπνευσης ΤΠΕ.

Τα κράτη μέλη έχουν κληθεί ήδη να καθορίσουν μαζί τους τομείς προτεραιότητας όπου μια συνεπής προσπάθεια της ΕΕ θα ασκούσε περισσότερη επίδραση[19].

Συμπεράσματα

Η Ευρώπη, που είναι η μεγαλύτερη παγκόσμια οικονομία και κατέχει το μεγαλύτερο μερίδιο στην παγκόσμια αγορά ΤΠΕ, δικαιολογείται να θέλει να δει τις επιχειρήσεις, τις κυβερνήσεις, τα κέντρα Ε&Α και τα πανεπιστήμιά της να οδηγούν τις εξελίξεις στις ΤΠΕ, να επενδύουν περισσότερο στις καινοτόμες ΤΠΕ και να αναπτύσσουν νέες δραστηριότητες.

Εάν η Ευρώπη κατορθώσει να αυξήσει τις επενδύσεις της, να χρησιμοποιήσει από κοινού τους πόρους της, όταν απαιτείται, και να αναπτύξει ανταγωνιστικές και καινοτόμες αγορές, θα μπορούμε βάσιμα να ελπίζουμε ότι μέχρι το 2020:

- Η Ευρώπη θα έχει διπλασιάσει τις ιδιωτικές και δημόσιες επενδύσεις της για Ε&Α στον τομέα των ΤΠΕ , θα έχει διπλασιάσει τις επενδύσεις κεφαλαίου σε ταχείας ανάπτυξης ΜΜΕ στον τομέα των ΤΠΕ και θα έχει τριπλασιάσει τις προεμπορικές κρατικές προμήθειες ΤΠΕ·

- Η Ευρώπη θα έχει ευνοήσει την ανάπτυξη ακόμη πέντε πόλων αριστείας παγκοσμίου επιπέδου στον τομέα των ΤΠΕ , που προκύπτουν από τις ιδιωτικές και δημόσιες επενδύσεις στους πόλους αυτούς.

- Η Ευρώπη θα έχει συμβάλει στην ανάπτυξη νέων καινοτόμων επιχειρήσεων στον τομέα των ΤΠΕ , σε τρόπο ώστε το ένα τρίτο όλων των επιχειρησιακών δαπανών Ε&Α στον τομέα των ΤΠΕ να επενδύεται από τις επιχειρήσεις που ιδρύθηκαν στις τελευταίες δύο δεκαετίες·

- Ο τομέας των ΤΠΕ της Ευρώπης θα παρέχει τουλάχιστον το ισοδύναμο του μεριδίου του στην παγκόσμια αγορά ΤΠΕ .

Αυτή η ανακοίνωση προτείνει έναν συνδυασμό "αύξησης της ζήτησης" και "τόνωσης της προσφοράς" με στόχο την υποστήριξη Ε&Α&Κ στον τομέα των ΤΠΕ στην Ευρώπη. Αυτό προϋποθέτει αύξηση των επενδύσεων στα προγράμματα, τόσο όσο αφορά τη ζήτηση όσο και την προσφορά, ενίσχυση της συνεργασίας των ενδιαφερομένων και υποστήριξη των σχεδίων που καλύπτουν όλο το φάσμα της καινοτομίας.

Η στρατηγική αυτή ελπίζεται ότι θα συμβάλει στο άνοιγμα αγορών με σαφέστερες τις απαιτήσεις των χρηστών, που συνεπάγονται συντομότερους κύκλους καινοτομίας, γρηγορότερες απαντήσεις στις κοινωνικοοικονομικές προκλήσεις και νέες δυνατότητες για τη βιομηχανία στην Ευρώπη. Ελπίζεται επίσης ότι θα επιταχύνει την απόδοση των επενδύσεων και θα καταστήσει ελκυστικότερη την Ευρώπη για τους επενδυτές, τις επιχειρήσεις και τους ερευνητές.

Τα κράτη μέλη καλούνται για να εγκρίνουν την προτεινόμενη στρατηγική και να ενθαρρύνουν τις εθνικές και περιφερειακές αρχές και τους ενδιαφερόμενους ιδιώτες να συμμετέχουν κατά την προετοιμασία των μελλοντικών δράσεων .

[1] Συμπεράσματα του Ευρωπαϊκού Συμβουλίου, 12. 12. 2008

[2] ΕΕ KLEMS, 2007

[3] Έκθεση για την ευρωπαϊκή ανταγωνιστικότητα 2006· EITO 2006

[4] ΟΟΣΑ: ΤΠΕ και οικονομική ανάπτυξη, 2003

[5] COM (2008) 800

[6] COM (2008) 594

[7] COM (2007) 860

[8] COM (2008) 241

[9] EC/JRC/IPTS: PREDICT

[10] COM (2007) 496

[11] E&Y: Global Venture Capital Insights and Trends report 2008

[12] COM (2007) 799

[13] Έκθεση για την ευρωπαϊκή ανταγωνιστικότητα 2008

[14] COM (2008) 465

[15] Artemis & Eniac

[16] COM (2008) 468

[17] COM (2008) 868· SEC (2008) 2629· COM (2007) 496

[18] COM (2006) 675

[19] COM (2008) 588